## Obvezatne upute broj OVM III - Postupak kandidiranja

### NN 64/2003 (16.4.2003.), Obvezatne upute broj OVM III - Postupak kandidiranja

# DRŽAVNO IZBORNO POVJERENSTVO

761

Na osnovi članka 26. stavka 1. i
59.c Zakona o izboru članova predstavničkih tijela jedinica lokalne i područne
(regionalne) samouprave (»Narodne novine« br. 33/01, 10/02, 155/02 i 45/03),
Državno izborno povjerenstvo Republike Hrvatske propisuje

## OBVEZATNE UPUTE BROJ OVM III

### POSTUPAK KANDIDIRANJA

*Kandidiranje*

1. Kandidate za članove vijeća
nacionalne manjine ili za pred­stavnika nacionalne manjine može predložiti
udruga nacionalne manjine čiji pripadnici biraju članove vijeća nacionalne
manjine ili predstavnika nacionalne manjine.

Udruga nacionalne manjine mora
biti registrirana u Republici Hrvatskoj.

Prijedlog potpisuje osoba
ovlaštena za zastupanje udruge nacionalne manjine.

2. Kandidate za članove vijeća
nacionalne manjine ili za pred­stavnika nacionalne manjine mogu predložiti
pripadnici nacionalne manjine-birači i to najmanje 20 pripadnika nacionalne
manjine-birača s područja općine, odnosno 30 pripadnika nacionalne
manjine-birača s područja grada i 50 pripadnika nacionalne manjine-birača s
područja županije, odnosno Grada Zagreba.

Podnositelji prijave su prva tri
predlagatelja koji u tom svojstvu potpisuju prijedlog.

3. Predlagatelj može predložiti
najviše onoliko kandidata koliko se članova bira u to vijeće nacionalne
manjine.

U vijeće nacionalne manjine
općine bira se 10 članova, u vijeće nacionalne manjine grada bira se 15, a u
vijeće nacionalne manjine županije, odnosno Grada Zagreba bira se 25 članova
pripadnika nacionalne manjine.

Redoslijed
predloženih kandidata u prijedlogu određuje predlagatelj.

Ako
predlagatelj predloži više kandidata od broja članova koji se bira u određeno
vijeće, smatra se da su pravovaljano pred­loženi samo kandidati do najvećeg
broja članova koji se biraju u to vijeće.

4.
U prijedlogu kandidata obvezno se navodi ime i prezime, ime roditelja, godina
rođenja, nacionalnost i adresa predloženog kandidata.

U
prijedlogu kandidata uz prezime i ime kandidata mogu se navesti znanstveni i
stručni naziv kandidata, a najkasnije do isteka roka za podnošenje prigovora u
postupku kandidiranja.

5.
Uz prijedlog kandidata dostavlja se očitovanje kandidata o prihvaćanju
kandidature /OVM-5/. Očitovanje o prihvaćanju kandidature mora biti
ovjerovljeno od strane javnog bilježnika ili nadležnog izbornog povjerenstva.

6.
Prijedlog kandidata podnosi se izbornom povjerenstvu jedinice lokalne
samouprave odnosno jedinice područne (regionalne) samouprave u kojoj se biraju
članovi vijeća nacionalne manjine. Prijedlog mora biti dostavljen (prispjeti)
nadležnom izbornom povjerenstvu u roku 12 dana od dana raspisivanja izbora,
dakle računajući od prvog sljedećeg dana nakon objave Odluke Vlade Republike
Hrvatske o raspisivanju izbora u »Narodnim novinama«.

Odustanak od kandidature

7. Predlagatelj kandidature može
odustati od prijedloga uz suglasnost kandidata najkasnije 48 sati nakon što je
prihvaćena lista bila objavljena od strane nadležnog izbornog povjerenstva. Pisana
obavijest o odustanku mora u tom roku prispjeti nadležnom izbornom
povjerenstvu.

8. Odustanak kandidata nije
dopušten nakon što nadležno izborno povjerenstvo u javnim glasilima objavi
listu s imenima pravovaljano predloženih kandidata.

Broj: LS-41/2003

Zagreb, 16. travnja 2003.

Predsjednik
**Ivica** **Crni****ć, dipl****. iur**., v. r.

Uputa, NN 64/2003-761